《文箫彩鸾诗》
明代·胡俨

游帷观前风日清，衣冠杂沓仙凡并。踏歌不作春阳声，步虚缥缈随鸾笙。

就中有女飘长璎，翠娥婵娟颜玉赪。藻翘金雀锵璜珩，天香两袖罗衣轻。

素袍公子冰玉英，偶来一见亲目成。松阴满林空翠生，步入烟萝谁使令。

山头宫殿开峥嵘，云屏玉桉帘水晶。夜寒桂冷风盈盈，白鹤下瞰玄猿惊。

蓦然雷电驱六丁，绣襦零乱收霞帡。洞中群仙不敢侦，独与公子相随行。

随行复踏萝径萦，金光时见芝草茎。忽闻人间长短更，天鸡嘲哳扶桑晴。

紫极宫前江水平，欲渡不渡心屏营。宫中道士栖干名，欣然一笑来相迎。

绮窗虚敞华轩横，墨池波暖凝光精。八龙云篆隐不呈，硬黄错落华星明。

城中车马声軿輷，倚阑阁笔吟蕉栟。药王山空啼晓莺，闲却芝田春不耕。

朅来山下披榛荆，修竹交花当户楹。药炉实对非卿卿，岂有人间儿女情。

一朝云外来霓旌，于菟高举超抢攘。手把芙蓉朝玉京，下视野马喧蚊䖟。

桃花乱落红雨倾，村童野叟走庚庚。黄斑化作山石硁，殷勤寄谢豫章城，老鹤千年还一鸣。

作者简介：胡俨（1360-1443年），字若思，南昌人。通览天文、地理、律历、卜算等，尤对天文纬候学有较深造诣。洪武年间考中举人。明成祖朱棣成帝后，以翰林检讨直文渊阁，迁侍讲。永乐二年（1404）累拜国子监祭酒。重修《明太祖实录》、《永乐大典》、《天下图志》，皆充总裁官。洪熙时进太子宾客，仍兼祭酒。后退休回乡。同时擅长书画，著有《颐庵文选》、《胡氏杂说》。正统八年（1443年）去世，终年八十三岁。